Internasjonale reaksjoner på terrorangrepene i Norge 2011

Det var omfattende dekning av terrorangrepene i Norge 2011 internasjonalt, og mange statsledere og politikere sendte kondolanser blant annet direkte til Kong Harald.

Overnasjonale organisasjoner
 FNs sikkerhetsråd fordømte angrepene i Oslo og på Utøya og ga uttrykk for sin medfølelse med ofrene, deres pårørende og Norges befolkning og myndigheter. «Medlemmene i Sikkerhetsrådet understreker igjen at terrorisme i alle former og uttrykk utgjør en av de mest alvorlige trusler mot internasjonal fred og trygghet, og at enhver terrorhandling er kriminell og uforsvarlig, uansett motiv og uansett sted, tid og hvem som utøver den.»
 FNs generalsekretær Ban Ki-moon fordømte handlingene og kondolerte landets myndigheter og ofrenes familier. «FN står samlet med det norske folk i dette forferdelige øyeblikket,» sa han. Generalforsamlingens president Joseph Deiss ga spesielt uttrykk for sin forferdelse over at ett av angrepene var rettet spesielt mot ungdom.
 Den europeiske union: Presidenten i det europeiske råd Herman Van Rompuy beskrev bombeangrepet som «...feigt. Jeg er dypt sjokkert over bombeangrepet i Oslo denne ettermiddagen som har drept flere uskyldige personer og såret flere. Jeg fordømmer på det sterkeste disse feige handlingene...».
 NATO: Generalsekretær Anders Fogh Rasmussen sa at NATO «fordømmer på det sterkeste de avskyelige voldshandlinger i Norge. Vår solidaritet med Norge er fortsatt standhaftig. NATO-landene står samlet i kampen mot disse voldshandlinger.».

Nordiske land
Alle nordiske land flagget på halv stang søndag, 24. juli. De nordiske landene holdt også ett minutts stillhet samtidig med Norge den 25. juli.

: Statsminister Lars Løkke Rasmussen sa at «vi står sammen med Norge på denne dag. Jeg har sendt den norske statsminister Jens Stoltenberg min kondolanse i forbindelse med dagens forferdelige begivenheter og gitt uttrykk for at Danmark står klar til å bistå Norge i håndteringen av denne vanskelige situasjonen».
 : Finlands president Tarja Halonen kondolerte den norske stat. Utenriksminister Erkki Tuomioja tok kontakt med sin norske kollega Jonas Gahr Støre og ga uttrykk for sin dype bekymring. Han uttalte senere at eksplosjonen hadde rystet alle nordiske land og fått stor betydning for vurderingen av sikkerhetssituasjonen i området. Han tilføyet at angrepet – dersom det var en terrorhandling – beviste at terrorister ikke trengte noen virkelig grunn for sine angrep, siden Norge tradisjonelt har forsøkt å opptre konstruktivt i internajonale konflikter.
 : Islands statsminister Jóhanna Sigurðardóttir ga uttrykk for solidaritet med Norge: «Vi føler og deler det norske folks smerte i disse vanskelige og turbulente tider, og har tilbudt all tenkelig hjelp Island kan bistå med.»
 : Sveriges statsminister Fredrik Reinfeldt sendte sine «dypeste kondolanser til det norske folk i denne tragedie som fant sted i Oslo og på sommerleiren til den sosialdemokratiske ungdommen. Mine tanker er hos familiene til ofrene og de skadede.» 
 Utenriksminister Carl Bildt sa: «Jeg tok umiddelbart kontakt med min norske kollega Jonas Gahr Støre for å gi uttrykk for vår dypeste medfølelse med alle dem som er berørt, og for å tilby all den assistanse som måtte trenges.» Senere sendte Bildt ut en melding på Twitter, hvor det het: «Terrorismen har slått til. Politiet bekrefter bombe i Oslo. Vi er alle nordmenn.»

Andre land

 : Hamid Karzai ga uttrykk for «sterkest mulig fordømmelse» og tilføyet at «det afghanske folk har lidd under terrorismen i årevis og forstår den norske befolknings smerte bedre enn noen annen.»
 : Utenriksminister Héctor Timerman ga uttrykk for «sterkest mulig fordømmelse» av angrepet og tilføyet at «Argentinas folk og myndigheter, som tidligere selv har vært ofre for tilsvarende forbrytelser, reagerer på denne smertelige handlingen og uforsvarlige tap av menneskeliv med solidaritet overfor Norges folk og myndigheter.»
 : President Serzj Sargsian overbragte sine kondolanser til  kong Harald og sa at «det armenske folk deler sorgen med den vennlige norske befolkningen.»
 Utenriksminister Eduard Nalbandian fordømte angrepene og oppfordret det internasjonale samfunn til å «føre en kompromissløs kamp for å fjerne voldens svøpe fra våre liv.»
 : President İlham Əliyev uttrykte sine kondolanser til Kong Harald, familier og slektninger av de drepte og til hele det norske folk. Han fordømte også terrorhandlingene på det sterkeste.
 : Statsminister Julia Gillard uttalte at «vår sorg og våre tanker er hos det norske folk, og i særdeleshet med dem som har mistet sine kjære og dem som er blitt skadet.»
 : Statsminister Sheikh Hasina uttalte at «Terrorisme ikke er det enkelte lands problem. Det er et internasjonal problem.» Hun betegnet angrepene som feige og oppfordret alle til å samarbeide for å bekjempe det stadig større terrorproblemet.
 : President Aleksandr Lukasjenko «Tragedien i Norge, som har drept og såret et stort antall mennesker ble møtt med smerte og sorg i hviterussernes hjerter. Republikken Belarus fordømmer resolutt volden, hvis ofre er uskyldige mennesker, og viser solidaritet med Norge i kampen mot alle former og utslag av terrorisme og ekstremisme.».
 : Statsminister Yves Leterme uttrykte sine «kondolanser overfor Norges statsminister Jens Stoltenberg, ofrene for de dødbringende angrepene og ofrenes familier.» Han fordømte angrepene på det sterkeste og var «målløs over at noe slikt kunne skje i et land som er kjent for å være fredselskende og å arbeide for fred.» Han ønsket også den norske befolkning «styrke til å overvinne denne tragedien.»
 : Ministerrådets formann Nikola Špirić kondolerte overfor det norske folk og statsminister Stoltenberg.
 : President Dilma Rousseff sa i en kondolanse til Jens Stoltenberg at nyhetene om angrepene hadde sjokkert henne, og på vegne av Brasil og dets folk ga hun uttrykk for sin medfølelse og solidaritet med ofrene og deres familier.
 : Utenriksminister Nikolai Mladenov fordømte terroristangrepet på Oslo. «Denne handlingen, som ble begått på et folkerikt sted i byen og i nærheten av Norges statsministers kontor, er både politisk og menneskelig fullstendig uakseptabelt.»
 : Statsminister Stephen Harper ble «sjokkert og dypt ulykkelig da jeg fikk høre om angrepene i Oslo og på Utøya idag. [...] Canada står sammen med Norge på denne tragiske dagen.»

 : I en uttalelse fra landets utenriksdepartment heter det at «Chiles regjering beklager eksplosjonen som idag fant sted i Oslo sentrum, og som førte til dødsfall og tallrike skadede ved siden av betydelige materielle skader [...] I tillegg til å ville uttrykke vår sterke medfølelse og solidaritet med Norges myndigheter og befolkning,[...] håper vi Norge vil reise seg raskt etter denne smertelige tragedien.»
 : I en uttalelse fra utenriksdepartementet het det at man «på det sterkste fordømmer dagens angrep i nær statsminister Jens Stoltenbergs regjeringssete i Oslo» og at man «ønsker å overbringe sine kondolanser overfor familiene til ofrene for denne grusomme handlingen og Norges folk og myndigheter.»
 : President Leonel Fernandez sa at det dominikanske folk og dets myndigheter var opprørt over terroristangrepet hvor uskyldige liv var gått tapt.
 : I en pressemelding fordømte Ecuadors regjering voldsdådene, samtidig som den gjentok at nasjonene måtte fortsette å arbeide for verdensfred.
 : I et brev fra president Toomas Hendrik Ilves til kong Harald het det blant annet: «I denne svært vanskelige og svært tragiske tid er mine og hele Estlands tanker hos deg. Jeg er sorgfull, dypt bestyrtet og uforstående når jeg tenker på menneskelivene som er gått tapt i Oslo og alle ofrene på Utøya.« Han tilføyde at ondskap aldri vil kunne overvinne ekte medmenneskelighet, og at disse forbrytelsene «ikke kan lukke våre åpne samfunn, men snarere vil forsterke vår forpliktelse overfor prinsippene for et demokratisk samfunn.»
 Utenriksminister Urmas Paet overbragte sine kondolanser og sa at angrepene også hadde såret det estlandske samfunn.
 : I et brev til statsminister Stoltenberg betegnet president Nicolas Sarkozy bombeangrepet som en «ondsinnet og uakseptabel voldshandling. […] I denne dramatiske stunden vil jeg overbringe dyp medfølelse fra det franske til det norske folk.»
 : President Shimon Peres overbragte sine kondolanser til Kong Harald i et brev 24. juli hvor det blant annet sto: «På vegne av Israels folk ønsker jeg å uttrykke vår dypeste kondolanse og sympati for det norske folk og de etterlatte familiene som har tapt sine aller kjæreste. Våre tanker er med dem i denne vanskelige tid og vi ber for en rask helbred av de skadede.»
 : Statsminister Naoto Kan overbragte kondolanser til Jens Stoltenberg, den norske regjeringen og det norske folket i en melding fra utenriksdepartementet, og uttalte at «slike voldshandlinger som rammer uskyldig ofre kan under ingen omstendighet tilgis.»
 : Statsminister Wen Jiabao fordømte angrepene på Norge som terrorisme og overbragte sine kondolanser til Jens Stoltenberg. I en uttalelse fra utenriksdepartementet het det at «Kina gir uttrykk for fordømmelse av terrorangrepene og medfølelse med dets ofre.»
 : President Andris Bērziņš skrev i en kondolansetelegram til Kong Harald for å uttrykke sin medfølelse med det norske folket, og at «det kan ikke være noen begrunnelse for terrorisme fordi målet for terrorisme er ubevæpnede mennesker».
 Statsminister Valdis Dombrovskis oppfordret det latviske folket til å vise solidaritet med Norge ved å holde ett minutts stillhet samtidig med Norge den 25. juli.
 : Statsminister Mark Rutte sa at angrepet i Oslo demonstrerer en «total mangel på respekt for menneskelivet». Han sa også at hans tanker er med hans norske kollega Jens Stoltenberg og det norske folk. Dronning Beatrix uttrykte også sin kondolanse og solidaritet for ofrene og deres familier. Geert Wilders fra PVV uttalte at: «Dette er et forferdelig angrep i ​​Oslo, så mange uskyldige ofre for en syk og voldelig person. PPV sørger sammen med familiene til ofrene og det norske folk».
 : President Dmitrij Medvedev sendte telegrammer til Kong Harald og statsminister Stoltenberg, hvor han blant annet ba dem overbringe hans kondolanser til de pårørende.
 : President Boris Tadić fordømte angrepet på det kraftigste og tilbød enhver hjelp landet kunne yde.
 : Statsminister David Cameron sa at «tapet av liv i Norge har vært helt forferdelig. Det er på en skala som er vanskelig å fatte. Nordmennene er gamle venner, allierte og naboer av Storbritannia, og jeg vet at alle i Storbritannia vil ønske å stå sammen med det norske folk i de dager av sorg som følger».
 : President Václav Klaus skrev i en kondolansetelegram til Kong Harald at nyhetene om angrepene hadde sjokkert ham, og at han fordømte angrepet på set sterkeste. Han uttrykte på vegne av Tsjekkia og dets folk for sin dypeste medfølelse, og skrev at «vårt lands borgere er i dette øyeblikket med dere».
 Statsminister Petr Nečas uttrykte sine dype kondolanser til statsminister Stoltenberg på vegne av Tsjekkia og fordømte angrepet.
 : I en telefonsamtale med statsminister Stoltenberg ga forbundskansler Angela Merkel uttrykk for sin sorg og solidaritet med den norske befolkningen. I en uttalelse til pressen tilføyet hun: «Det blir sagt at hat var et motiv – hat mot den andre, hat mot en som er annerledes, mot den som ser annerledes ut, den antatt fremmede. Dette hatet er vår felles fiende. Alle vi som tror på frihet, på respekt og fredelig samkvem, vi må alle stå frem mot dette hatet. Ved siden av sorgen og medfølelsen er det dette som beveger meg idag og som også skal lede meg i fremtiden.»

 : President Barack Obama uttalte under en presseorientering sammen med New Zealands statsminister John Key den 22. juli at angrepene «er en påminnelse om at hele det internasjonale samfunn har et ansvar for å forhindre denne type terror. [...]  Jeg minnes mitt besøk i Oslo og varmen fra det norske folk med glede. Og våre tanker er hos dem.» Han tilbød også støtte under etterforskningen. Obama skrev senere også i kondolanseprotokollen adressert det norske folket. Der skrev han: «Vi er alle tynget av sorg over det tragiske tapet av så mange liv, spesielt ungdom med hele livet foran seg. Ingen ord kan lette sorgen, men vit at det norske folk er i alle amerikaneres tanker og bønner, og at vi vil gå side om side med dere hvert skritt på veien».
: Pave Benedikt XVI (i budskap til kong Harald) «sørger dypt over ... de mange tap av liv forårsaket av de ufattelige voldshandlingene i Oslo og på Utøya. Han ber inderlig for ofrene og deres familier og påkaller Guds fred over de døde og guddommelig trøst til de som lider. I denne tiden med landesorg ber han om at alle nordmenn må være åndelig forenet i besluttsomt å avvise hatets og konfliktens vei og uten frykt arbeide sammen for å skape en fremtid med gjensidig respekt, solidaritet og frihet for kommende generasjoner», og (i tale på Petersplassen) sa «Nok en gang kommer nyheter om vold og død. [...] Jeg appellerer igjen om å forlate hatet og vende seg bort fra ondskapens logikk».
 : President Heinz Fischer overbragte sine kondolanser overfor «ofrene og deres pårørende i denne tunge tiden, men også til det norske folk, som vi føler en spesiell tilhørighet til.» Han stilet også et kondolansebrev til kong Harald.

Referanser 

Politikk
Terrorangrepene i Norge 2011